OAV: Germaniyada yangi harbiy texnikaning yarmidan ko‘pi foydalanishga yaroqsiz deb topildi

2017 yilda Germaniya qurolli kuchlariga yetkazib berilgan yangi harbiy texnikaning faqat 39 foizigina hozirgi paytda foydalanishga yaroqli. Bu haqda Die Welt GFR Mudofaa vazirligi ma'lumotlariga asosan xabar bermoqda.
Hattoki yangi tanklar, qiruvchilar va vertolyotlar bilan ham Germaniyaning jangovar tayyorgarligi past darajada qolmoqda, deb yozadi nashr. 2017 yilda Germaniya qurolli kuchlariga yetkazib berilgan 97ta katta o‘lchamdagi texnikadan hozir faqatgina 38tasi foydalanishga yaroqlidir, deyiladi materialda.
Mudofaa mahkamasi A400M transport samolyotlari va «Puma» zirhlangan jangovar mashinalardan ayniqsa tashvishda. Misol uchun, 71ta «Puma» ZJMdan faqat 27tasini ishlatish mumkin, A400M sakkizta samolyotidan esa - faqat to‘rttasi, deb yozmoqda Welt.
Bundan tashqari, hozirgi vaqtda to‘rtta yangi Eurofighter qiruvchilardan faqat bittasini qo‘llash mumkin.
Ta'kidlanishicha, GFR Mudofaa vazirligi qurol-yarog‘larning 70 foizlik doimiy jangovar tayyorgarlik ko‘rsatkichiga erishmoqchi.